Nem lesz Vasárnapi Hírek a Vasárnapi Újságban
A Magyar Rádió felfüggesztette a Vasárnapi Hírek hirdetésének sugárzását, írja a Népszabadság. A hallgatókat ingerlő reklám a Vasárnapi Újságban volt hallható. A hetilap sérelmezi, hogy hatósági döntés nem született az ügyben.
"A hetedik napon vegyen Ön is Vasárnapi Híreket!" Ezzel a felszólítással zárul a baloldali szellemiségű hetilap hirdetése a Magyar Rádióban. A Vasárnapi Hírek a hirdetés sugárzását a konzervatív Vasárnapi Újság című rádióműsor idejére rendelte meg, írja a Népszabadság.

A Heti Hetesben is szereplő Gálvölgyi János által elmondott hirdetést sok hallgató kifogásolta, ezért a jövőben a rádió vezetése felfüggeszti a reklám sugárzását.

A Vasárnapi Hírek szerkesztőbizottságának elnöke a Népszabadságnak elmondta, hogy senkit sem akartak megsérteni. Ács György ugyanakkor barátságtalan lépésnek tartja, hogy hatósági döntés nélkül döntöttek a reklám sugárzásának szüneteltetéséről.
Belföld